अमेरिकी ओपन में भारतीय चुनौती हुई खत्म  
बोपन्ना और कुरैशी की जोड़ी के सेमीफाइनल में हार के साथ वर्ष के चौथे और अंतिम ग्रैंड स्लैम अमेरिकी ओपन में भारतीय चुनौती खत्म हो गई है।
रोहन बोपन्ना और पाकिस्तान के एसाम उल हक कुरैशी की जोड़ी के सेमीफाइनल में हार के साथ वर्ष के चौथे और अंतिम ग्रैंड स्लैम अमेरिकी ओपन में भारतीय चुनौती खत्म हो गई है। दूसरी ओर, मेलानी ऑडिन और जैक सॉक ने मिश्रित युगल का खिताब अपने नाम कर लिया जबकि राफेल नडाल और एंडी मरे पुरुष एकल के सेमीफाइनल में पहुंच गए हैं।  शुक्रवार को खेले गए पुरुषों की युगल स्पर्धा के सेमीफाइनल मुकाबले में 'इंडो-पाक एक्सप्रेस' नाम से मशहूर बोपन्ना और कुरैशी की पांचवीं वरीयता प्राप्त जोड़ी को पोलैंड के मारियस फायरस्टेनबर्ग और मार्सिन मैतकोवस्की की छठी वरीयता प्राप्त जोड़ी ने 6-2, 7-6 (7-4) से शिकस्त दी।  इससे पहले, बोपन्ना और कुरैशी की जोड़ी ने क्वार्टर फाइनल मुकाबले में ब्रिटेन कोलिन फ्लेमिंग और रॉस हचिंस  को 7-5, 2-6, 7-5 से हराकर अंतिम-4 दौर में जगह बनाई थी।  पुरुष एकल वर्ग में विश्व के दूसरी वरीयता प्राप्त स्पेन के नडाल ने क्वार्टर फाइनल मुकाबले में 21वीं वरीयता प्राप्त अमेरिका के एंडी रॉडिक को 6-2, 6-1, 6-3 से शिकस्त दी। नडाल ने इस मुकाबले को एक घंटे 53 मिनट में अपने नाम किया।  एक अन्य क्वार्टर फाइनल मुकाबले में चौथी वरीयता प्राप्त ब्रिटेन के मरे ने अमेरिका के 28वीं वरीयता प्राप्त जॉन इश्नर को 7-5, 6-4, 3-6, 7-6 (7-2) से पराजित किया।  मिश्रित युगल स्पर्धा के खिताबी मुकाबले में अमेरिका की ऑडिन और सॉक की गैर वरीयता प्राप्त जोड़ी ने अर्जेंटीना की जिसेला डुल्को और एडुआडरे श्वांक की आठवीं वरीयता प्राप्त जोड़ी को 7-6(7-4), 4-6, 1-0(10-8) से पराजित किया।  उल्लेखनीय है कि ऑडिन और सॉक को सेमीफाइनल मुकाबले में वॉकओवर मिला था। सेमीफाइनल मुकाबले में इन दोनों अमेरिकी खिलाड़ियों को भारत के लिएंडर पेस और रूस की एलीना वेस्नीना के साथ खेलना था। पेस रीढ़ की हड्डियों में दर्द की वजह से कोर्ट पर नहीं उतर सके थे।